Illegale indvandrere har kørt dagligvarer og pakker ud for to fremadstormende firmaer. Det er onlinesupermarkedet Nemlig.com og pakkefirmaet GLS, som har fået bragt forsendelser ud til danskerne på ulovlig vis.

Det viser en række sager fra Københavns Politi, som fagbladet 3F har fået aktindsigt i. Inden for det seneste år har der været fem tilfælde, hvor fragtbiler fra Nemlig.com er blevet stoppet af politiet, og pakkebuddene har fået bøder, fordi de arbejder illegalt i Danmark. De kom fra Liberia, Guinea-Bissau og Nigeria og har fået lønninger på ned til 40 kroner i timen.

I et andet sagskompleks har tre vognmænd, som kører med pakker for GLS, fået bøder for at benytte chauffører, som også opholder sig ulovligt i Danmark.